Ռոտմիստր Պերեյասլավցևի դաստակերտ

Ռոտմիստր Պերեյասլավցևի դաստակերտ (), շինություն Ռուսաստանի Դաշնության Եկատերինբուրգ քաղաքի պատմական կենտրոնում։ Ճարտարապետության հուշարձան է։ Գտնվում է Կարլ Լիբկնեխտի փողոց, տուն 3 հասցեով։ Եռահարկ աղյուսե շենք է բարոկկո ոճով։

Պատմություն 
1889 թվականի տվյալներով` Վոզնեսենսկի պողոտայի (այժմ` Կարլ Լիբկնեխտի փողոց), թիվ 3 դաստակերտի սեփականատեր էր Միխայիլ Պավլովիչ Դեխանովը, որը 1881 թվականին այստեղ կառուցել է երկհարկանի քարե տուն։

1890-ական թվականներին դաստակերտն անցել է ռոտմիստր Ֆեոդոր Անդրեևիչ Պերեյասլավցևին։ 1894-1995 թվականներին նա վերակառուցել է Դեխանովի տունը ճարտարապետ Ս. Ս. Կոզլովի նախագծով, որը համաձայնեցված է եղել քաղաքի ճարտարապետ Յուլի Դյուտելի և Ե. Մ. Կոսյակովի հետ։ 1900-ական թվականներին արևմտյան կողմից կցակառուցվել է երկհարկանի շինություն։ 

XX դարի սկզբին տան սեփականատեր է դարձել երդվյալ հավատարմատար Ֆ. Ի. Պինովսկին։

1988 թվականին հիմնանորոգման ժամանակ ավելացվել է կամարակապ անցուղի, իսկ հարավային ճակատին բացվել է չորս պատուհան։ Քանդվել է տան երկու մասերը միացնող աղյուսե պատը։ Նոր գործառնական նշանակության պատճառով մասամբ փոխվել է տան ներքին դասավորությունը։ Այդ ժամանակ շենքում տեղակայված էր ԽՍՀՄ գիտությունների ակադեմիայի Ուրալի բաժանմունքի մեքենագիտության ինստիտուտը։

Նկարագրություն 
Շենքի հատակագիծը П-աձև է։ Անհամաչափ գլխավոր ճակատը ձեւավորված է ելունով և նրան հարակից երկու մասերով. հավասար բարձրությամբ` ձախից և մի փոքր ցածր` աջից։ Շքամուտքով ելունն ընգծված է թիակներով, պսակված է պատվանդանի վրա կանթաձև գմբեթիով, վերևում խոփով և կոփածո թագագլխիկով։

Ճակատի ձևավորումը հիմնված է դեկորի դասական տարրերի օգտագործման վրա։ Բոլոր պատուհանների շրջանակները զարդարված են լողաթներով (վերինները լցված են ծեփածո ծաղկային նախշերով) և ճակտոնիկներով։

Ճակատի ձախ կողմի և ելունի երկրորդ հարկում կրկնակի պատուհանների վերին հարկը միավորված է ստորինի հետ միասնական շրջանակով։ Կողային լողաթներն այստեղ զարդարված են խոյազարդ կալունակներով։

Տունն ունի երեք մուտք` մեկը գլխավոր ճակատի կողմից և երկու բակային։

Կարգավիճակ 
Շինությունը մշակութային ժառանգության տարածաշրջանային (մարզային) նշանակության օբյեկտ է 6620016000 գրանցման համարով. ««Ռոտմիստր Պերեյասլավցևի դաստակերտ». տուն, աղյուսե ցանկապատ, 1894-1895 թվականներ, ճարտարապետ` Կոզլով Ս. Ս., 1900-ական թվականներ, 1988 թվական (վերակառուցում)»։

Ծանոթագրություններ

Գրականություն 
Свод памятников истории и культуры Свердловской области. Том 1. Екатеринбург: Сократ, 2007.

Եկատերինբուրգի շենքեր և կառույցներ